Ný verksmiðja ÍSAGA og Linde er í Vogum á Vatnsleysuströnd , og kemur hún í stað verksmiðju á Breiðhöfða í Reykjavík . Aðsend mynd Stefnt er að því að flytja alla meginstarfsemi ÍSAGA í Voga á Vatnsleysuströnd í framtíðinni en ný 2,5 milljarða króna verksmiðja fyrirtækisins þar var tekin formlega í notkun af iðnaðar - og viðskiptaráðherra við hátíðlega athöfn í gær . Verksmiðjan framleiðir súrefni og köfnunarefni úr andrúmsloftinu og mun styðja við ört vaxandi íslenskan iðnað og framleiðslu , ásamt því að sjá heilbrigðisþjónustunni áfram fyrir hágæða súrefni á öruggan hátt . Með kaupum á AGA 1999 eignaðist þýska fyrirtækið Linde ÍSAGA en samsteypan er stærsta gasfyrirtæki heims í dag með starfsemi í yfir 100 löndum . Bygging nýju súrefnis - og köfnunarefnisverksmiðju ÍSAGA ehf. og þýska móðurfélagsins við Heiðarholt í Vogum á Vatnsleysuströnd er fyrsta skrefið í að flytja þangað alla meginstarfsemi þessa gamalgróna fyrirtækis , sem stofnað var árið 1919 í samstarfi við sænska fyrirtækið AGA . Það var Þórdís Kolbrún R. Gylfadóttir , iðnaðar - og viðskiptaráðherra , sem tók nýju verksmiðjuna formlega í notkun við hátíðlega athöfn í Vogum , að viðstöddum bæjaryfirvöldum í Vogum , þingmönnum Suðurkjördæmis og fleiri góðum gestum . Kemur í stað verksmiðju í Reykjavík Nýja verksmiðjan leysir af hólmi 40 ára gamla verksmiðju við Breiðhöfða í Reykjavík . Verksmiðjan í Vogum er alsjálfvirk . Henni verður fjarstýrt af starfsfólki ÍSAGA sem fylgist með rekstrinum allan sólarhringinn á sama hátt og gert er í dag í verksmiðjunum við Breiðhöfða og að Hæðarenda í Grímsnesi , þar sem framleitt er koldíoxíð úr jarðhitavatni . Enginn mengandi úrgangur eða aukaefni fylgja framleiðslunni og eini útblásturinn er lyktarlaus vatnsgufa . Staðsetningin í Vogum dregur einnig umtalsvert úr kolefnisspori ÍSAGA en u.þ.b. 90% af því fljótandi súrefni sem fyrirtækið framleiðir fer til viðskiptavina sem eru í innan við 100 km fjarlægð frá Vogum . Flytja inn glaðloft Það er mikið öryggismál fyrir íslenskt þjóðfélag að vera sjálfbært í framleiðslu súrefnis og köfnunarefnis , ekki síst með tilliti til öryggis sjúklinga segir í fréttatilkynningu frá fyrirtækinu . Auk þess að framleiða súrefni , köfnunarefni og koldíoxíð flytur ÍSAGA inn lofttegundir eins og glaðloft , argon , helíum , acetylen og própan . Um 28 manns starfa að jafnaði hjá fyrirtækinu sem er með höfuðstöðvar að Breiðhöfða , þar sem er m.a. áfyllingarstöð , skrifstofa og verslun , auk þess sem félagið er með sjö afgreiðslustaði víðsvegar um landið .